Imtella' Diċembru 28, 2020 - Aġġornata 30 Ta' Diċembru, 2020 12:57pm L-ambaxxaturi tal-istati membri fl-Unjoni Ewropea approvaw unanimament il-ftehim milħuq mar-Renju Unit għall-kummerċ bejn iż-żewġ naħat mill-bidu tas-sena l-ġdida. Nigel Mifsud tkellem mal-Kummissarju Għoli tar-Renju Unit għal Malta, Cathy Ward, dwar l-effetti tal-ftehim fuq il-Maltin . . . u l-Ingliżi li jgħixu hawnhekk. Fuq l-għatba ta' fażi ġdida fir-relazzjoni bejn Malta u r-Renju Unit wara l-ftehim milħuq mal-Unjoni Ewropea lejlet il-Milied, il-Kummissarju Għoli tar-Renju Unit għal Malta Cathy Ward qalet li ħafna mill-affarijiet mhux se jinbidlu malli naqilbu għas-sena l-ġdida. Qalet li skond informazzjoni miksuba mingħand Identity Malta, hawn 13,500 ċittadin mir-Renju Unit residenti f'Malta b'mod permanenti. Żiedet li dawn iridu jirreġistraw sal-aħħar ta' Ġunju li ġej biex ma jitilfux id-drittijiet ta' residenza. S'issa rreġistraw nofs l-Ingliżi li jgħixu Malta. Dwar l-ivvjaġġar, Cathy Ward qalet li mal-wasla f'ajruport Ingliż, il-Maltin se jibqgħu jibqgħu isegwu ħafna mir-regoli preżenti, jsegwu it-tabelli għaċ-ċittadini tal-Unjoni Ewropea u jużaw l-egates. Sadanittant, skond il-ftehim, il-karti ta' identifikazzjoni nazzjonali jistgħu jibqgħu jintużaw mal-wasla sa Settembru 2021. Mill-banda l-oħra, ċittadini mir-Renju Unit li jkunu ġejjin Malta iridu jmorru fiż-żona għal nies ġejjin minn pajjiżi terzi, u jistgħu jiġu mingħajr visa jekk ma jkunux se jdumu aktar minn 3 xhur. Dwar it-tariffi tar-roaming, il-kummissarju għoli qalet li filwaqt li din ma kinitx parti mill-ftehim, l-operaturi tat-telekomunikazzjoni qalu li se jħallu kollox kif kien. Madankollu qalet li kulħadd għandu jiċċekkja mal-operaturi rispettivi qabel ma' jivvjaġġa minn u lejn ir-Renju Unit. Dwar l-Erasmus, Ward qalet li minkejja li dan ma kienx diskuss fil-ftehim il-ġdid, il-Gvern tar-Renju Unit qed jaħdem biex is-sena d-dieħla jniedi programm edukattiv li se jkunu jistgħu jibbenefikaw minnu wkoll studenti Maltin. Fejn tidħol is-saħħa, qalet li se jibqa' fis-seħħ ftehim bilaterali bejn il-Gvern Malti u dak tar-Renju Unit, li jaħseb għat-trattament mediku ta' 180 Malti fis-sena, fi sptarijiet Ingliżi, f'każi ta' mard serju. Mistoqsija dwar il-card Ewropea li tintuża f'każ ta' għajnuna medika b'emerġenza, il-Kummissarju qalet li din tista' tibqa' tintuża. Is-sena li għaddiet, Malta impurtat madwar 1.8 biljun sterlina f'oġġetti u servizzi mir-Renju Unit. Il-Kummissarju Għoli qalet li tittama li l-ammonti ma jinbidlux, hekk kif qalet li l-ftehim biex ma jkunx hemm tariffi u kwoti bejn pajjiżha u l-Unjoni Ewropea għandu jwassal biex ma jkunx hemm spejjeż żejda. Madanakollu, qalet li dan jiddependi mir-rati ta' taxxi imposti mill-pajjiżi Ewropej, inkluż Malta. Hija qalet li tistenna li għall-ewwel, wieħed irid jidra il-burokrazija l-ġdida li se tidħol fis-seħħ, u n-negozji jridu jħejju rwieħhom għaliha. It-triq 'il quddiem hi li l-Parlament tar-Renju Unit japprova l-ftehim mal-Unjoni Ewropea nhar l-Erbgħa, bil-kap tal-oppożizzjoni diġà ħabbar li se jkunu qed jappoġjaw il-ftehim. Il-Parlament Ewropew mistenni japprova l-ftehim f'Jannar.